Diari Oficial de la Generalitat Valenciana


Sumari del DOGV 5752, del 29-04-2008 (2008/5189)

ORDE de 15 d'abril de 2008, de la Conselleria de Sanitat, per la qual convoca quatre beques en la Direcció General d'Ordenació, Avaluació i Investigació Sanitària per a ajudes a estudis d'investigació en matèria d'avaluació de la qualitat assistencial i de les tecnologies sanitàries, ordenació sanitària i formació especialitzada per a l'any 2008.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5752

Data del DOGV
:   29-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5189


Data del document
:   15-04-2008

Organisme emissor
:   Conselleria de Sanitat

Tipus de document
:   Ordre

Correcció d'errades

 Descriptors 

:   * suport econòmic
    * assignació per estudis
    * professió sanitària
    * investigació mèdica
    * ajuda pública
    * metge

ORDE de 15 d'abril de 2008, de la Conselleria de Sanitat, per la qual convoca quatre beques en la Direcció General d'Ordenació, Avaluació i Investigació Sanitària per a ajudes a estudis d'investigació en matèria d'avaluació de la qualitat assistencial i de les tecnologies sanitàries, ordenació sanitària i formació especialitzada per a l'any 2008. [2008/5189]  
La conselleria de Sanitat, a través de la Direcció General d'Ordenació, Avaluació i Investigació Sanitària, convoca la concessió d'una beca per a fer treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut.  
L'objectiu general d'esta convocatòria és afavorir la producció de coneixement científic com a element base en què es fonamenten els programes, les polítiques de salut i formatives i les activitats de prestació assistencial i l'ordenació d'estes activitats.  
Per això, a proposta de la Direcció General d'Ordenació, Avaluació i Investigació Sanitària, d'acord amb l'article 47.11 del Text Refós de la Llei de la Hisenda Pública de la Generalitat Valenciana, en relació amb el que disposa l'article 4 del Decret 120/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Sanitat, i segons el que establix el Decret 108/1992, de 6 de juliol, del Govern Valencià, que regula la concessió de beques,  
ORDENE  
Article 1  
Esta orde té com a objecte convocar un concurs públic per a la concessió d'una beca per a treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut, i aprovar les bases per les quals es regixen, que s'incorporen com a annex d'esta orde.  
Article 2  
Les beques que regula esta orde es financen a càrrec del programa pressupostari 65.64.79.7353.076.90.5, de la Direcció General d'Ordenació, Avaluació i Investigació Sanitària, codi de línia T4510000, per un import total màxim de 12.240 euros dels pressupostos de la Generalitat Valenciana per a l'any 2008.  
Article 3  
S'autoritza el director general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Article 4  
Contra esta convocatòria i les bases, que esgoten la via administrativa, s'hi pot interposar, amb caràcter potestatiu, un recurs de reposició davant del conseller de Sanitat, en el termini d'un mes des de la publicació, en els termes que preveu l'article 116 de la Llei 30/1992.  
També s'hi pot interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Publiques i del Procediment Administratiu Comú, i també amb els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant la Sala Contenciosa Administratiu del Tribunal Superior de Justícia de la Comunitat Valenciana, en el termini màxim de dos mesos, comptador a partir de l'endemà de la publicació d'esta orde.  
Article 5  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 15 d'abril de 2008  
El conseller de Sanitat,  
MANUEL CERVERA TAULET  
Annex  
Beca per a treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut  
Primera. Objecte i finalitat  
1.1 La beca té com a objecte l'ajuda per a treballs formatius en matèries d'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut, en la Direcció General d'Ordenació, Avaluació i Investigació Sanitària.  
1.2 Es convoca una beca destinada a titulats universitaris, que col·laboren en els projectes i accions d'I+D+I en avaluació de la qualitat assistencial i de les tecnologies sanitàries i en ordenació sanitària i tutoria en la Direcció General d'Ordenació, Avaluació i Investigació Sanitària.  
Segona. Dotació, duració i pagament de beques  
2.1 Les beques estan dotades amb mil tres-cents seixanta euros (1.360 €) bruts mensuals, quantitat que està subjecta a les retencions que pertoquen legalment.  
2.2 El període de duració de les beques comprén des de l'endemà de la notificació, que en cap cas, es farà abans de l'01 d'abril, fins al 31 de desembre de 2008. No obstant això, pot prorrogar-se, mitjançant una resolució que n'explique els motius del director general competent en matèria d'Ordenació Sanitària,, amb la condició que hi haja una consignació pressupostària adequada i suficient en l'exercici 2009. En qualsevol cas, la beca no té una duració superior a 12 mesos.  
2.3 L'import de la beca es paga mensualment, després d'una certificació de conformitat emesa pel director general d'Ordenació, Avaluació i Investigació Sanitària.  
Tercera. Titulació exigida, condicions generals i barem  
3.1 Els aspirants que desitgen accedir a esta convocatòria han de tindre el títol de llicenciat de qualsevol disciplina relacionada amb l'àrea de l'avaluació i ordenació sanitàries i la formació especialitzada en ciències de la salut.  
3.2 Es tenen en compte, en el procés de selecció, els coneixements següents:  
a) Cursos d'especialització, especialment en documentació clínica, investigació sanitària, salut pública, gestió sanitària, procediment administratiu, graduats en funció de les hores lectives del curs d'especialització a criteri de la comissió avaluadora, fins a un màxim d'1 punt per esta modalitat.  
b) Idiomes. Pel coneixement d'anglés i francés, fins a 1 punt, a raó de 0,20 punts per curs o el seu equivalent si es tracta de cicles, corresponent al títol expedit per la universitat o l'Escola Oficial d'Idiomes.  
c) Coneixements de valencià, 0,25 punts pel coneixement Oral, 0,50 pel grau Elemental, 0,75 pel grau Mitjà i 1 punt pel grau Superior, acreditats mitjançant certificacions de la Junta Qualificadora de Coneixements de Valencià.  
d) Coneixements d'informàtica, documentació clínica, auditoria de qualitat, dret administratiu, graduats en funció de les hores lectives del curs a criteri de la comissió avaluadora, fins a un màxim d'1 punt per esta modalitat.  
3.3. Entrevista personal  
Una vegada comprovat, amb caràcter previ, per la Direcció General competent en matèria d'Ordenació Sanitària que els aspirants tenen la titulació universitària requerida i que s'han aportat els documents mínims exigits en la present convocatòria junt amb la formació complementària objecte de baremació, se citarà els aspirants per a la fase d'entrevista personal.  
3.4. Baremació  
Els mèrits adduïts pels aspirants es valoren de la manera següent:  
a) Expedient acadèmic, de la titulació de llicenciat de qualsevol disciplina relacionada amb l'àrea de l'avaluació i ordenació sanitàries i la formació especialitzada en ciències de la salut relacionada en la base tercera, apartat 3.1: fins a 2 punts.  
b) Formació extraacadèmica, que comprén els coneixements adduïts en la base tercera, apartat 3.2 lletres b, c i part de la d: 2 punts.   
c) Formació i coneixements en la metodologia usada en avaluació de la qualitat assistencial i les tecnologies sanitàries i en l'ordenació sanitària, que comprén els coneixements adduïts en la base tercera, apartat 3.2 lletres a i part de la d : 2 punts.  
d) Entrevista personal: 4 punts.  
3.5 Són excloses les sol·licituds dels aspirants que tinguen una relació laboral remunerada. Els mèrits que s'al·leguen s'han d'acreditar, ben compulsats, en el moment de presentar la sol·licitud.  
Quarta. Formalització de sol·licituds i termini  
En la sol·licitud, adreçada a la Direcció General d'Ordenació, Avaluació i Investigació Sanitària, s'ha de fer constar:  
a) Cognoms  
b) Nom  
c) Data de naixement  
d) Nacionalitat  
e) DNI  
f) Adreça  
g) Població i codi postal  
h) Telèfon i fax  
i) Titulació  
j) Expedient acadèmic  
k) Currículum  
l) Declaració jurada de no tindre cap relació laboral i d'estar al corrent de les obligacions fiscals  
m) Certificat acreditatiu de trobar-se al corrent en les obligacions tributàries i davant la Seguretat Social.  
n) Qualssevol altres documents que acrediten la possessió del títol o mèrits, docents, investigadors o professionals que s'al·leguen.  
El termini de presentació de sol·licituds és de 15 dies naturals, comptador a partir de l'endemà de la publicació d'esta orde en el Diari Oficial de la Comunitat Valenciana.  
Les sol·licituds s'han d'adreçar a la Direcció General d'Ordenació, Avaluació i Investigació Sanitària, carrer del Misser Mascó, 31, València 46448.  
Cinquena. Comissió avaluadora, selecció i resolució  
5.1 La comissió avaluadora està composta pels membres següents:  
- El director general d'Ordenació, Avaluació a Investigació Sanitària, que hi actua com a president, o la persona que designe.  
- El cap de l'Àrea d'Inspecció, Avaluació i Ordenació, o la persona que designe.  
- El cap del Servici d'Avaluació, Auditoria i Ordenació Sanitària, o la persona que designe.  
- El cap de l'Oficina d'Investigació, o la persona que designe.  
- Un representant del Servici d'Avaluació, Auditoria i Ordenació Sanitària, que hi actua com a secretari.  
5.2. Funcions de la comissió avaluadora i procés de selecció.  
La comissió avaluadora té facultats per a resoldre tots els dubtes que apareguen en la interpretació de les bases de la present convocatòria, i és l'òrgan col·legiat encarregat de fer la proposta de concessió de la beca davant de la directora general d'Ordenació, Avaluació i Investigació Sanitària.  
Així, a l'hora d'efectuar la proposta de concessió, la comissió es regix pel principi de competència competitiva, compara les sol·licituds presentades a fi d'establir-hi una prelació d'acord amb el barem que s'establix en la base tercera d'esta convocatòria, i ha d'emetre un informe en què es concrete el resultat de l'avaluació efectuada i formular proposta de concessió de la beca dels candidats que haja obtingut major puntuació en el procés de selecció.  
En la proposta de concessió de beques que emeta la comissió s'establix una borsa de reserva, per al cas de produir-se alguna renúncia o abandó.  
5.3. Resolució   
La directora general d'Ordenació, Avaluació i Investigació Sanitària és la competent per a resoldre el procediment de concessió de la beca mitjançant una resolució que explique els motius i que ha de recollir els requisits mínims exigits en l'article 25 de la Llei 38/2003, de 17 de novembre, General de Subvencions.   
En la resolució s'inclou la borsa de reserva per al cas de renúncia o abandó d'algun beneficiari.  
5.4. Recursos  
Contra la resolució dictada en el procediment de concessió, com que no esgota la via administrativa, es pot interposar recurs d'alçada davant del conseller de Sanitat en el termini d'un mes des de la notificació de la resolució als interessats.  
La notificació als interessats es fa d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'ajusta a les disposicions contingudes en l'article 59 de l'Esmentada Llei.  
Sisena. Drets, obligacions, tutoria i incidències dels becaris  
6.1 Quant a les obligacions dels beneficiaris s'aplica el que disposa el Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana, particularment l'article 47.  
6.2 Les beques són incompatibles amb qualsevol altra beca, ajuda o activitat laboral regular. La infracció d'esta regla, en qualsevol moment del període de la beca, la deixa sense efecte.  
6.3 La Direcció General d'Ordenació, Avaluació i Investigació Sanitària ha de convocar els adjudicataris sol·licitants de les beques per a la signatura del document de notificació i acceptació. Amb la firma de l'acceptació, els sol·licitants mostren la conformitat amb tots els termes de les bases publicades en esta orde, així com els acords que adopte la comissió avaluadora.  
La condició de becari no genera cap relació laboral ni administrativa amb la Generalitat.  
6.4 La Direcció General d'Ordenació, Avaluació i Investigació Sanitària, ha d'ordenar les activitats i els projectes i ha d'establir la dedicació dels becaris, segons els criteris dels seus propis servicis i mitjans, i amb una dedicació total de 40 hores setmanals.  
6.5 Les obligacions dels becaris són:  
a) Col·laborar en els treballs apropiats a la seua titulació i assistència a la investigació i desenvolupaments en avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut.  
b) Un mes abans de la finalització de la beca, fer una memòria científica i de les activitats dutes a terme durant este període.  
6.6 Finalitzat el període de la beca, i després d'un informe d'assistència, aprofitament i aptitud, el director general d'Ordenació, Avaluació i Investigació Sanitària n'ha d'estendre un certificat.  
6.7 La Direcció General d'Ordenació, Avaluació i Investigació Sanitària ha de resoldre les incidències que es produïsquen durant el període de la beca, i podrà deixar-les sense efecte, després de fer el tràmit d'audiència de la persona interessada, a més de per les causes de reintegrament previstes en l'article 37 de la Llei 38/2003, de 17 de novembre, General de Subvencions, en els casos següents:  
a) Incompliment de les obligacions.  
b) No fer l'activitat que motiva la concessió.  
c) Deixar de tindre els requisits exigits en esta convocatòria.  
Ens els casos d'incidències, renúncies, abandons o incompliments que deixen vacant una beca, s'ha de cobrir segons l'orde establit en la borsa de reserva que resulte del procés de selecció.